懷古今
作者：杜光庭
朝代：唐

paragraphs: 古，今。
感事，傷心。
驚得喪，歎浮沈。
風駈寒署，川注光陰。
始衒朱顏麗，俄悲白髮侵。
嗟四豪之不返，痛七貴以難尋。
夸父興懷於落照，田文起怨於鳴琴。
鴈足淒涼兮傳恨緒，鳳臺寂寞兮有遺音。
朔漠幽囚兮天長地久，瀟湘隔別兮水闊煙深。
誰能絕聖韜賢餐芝餌朮，誰能含光遁世鍊石燒金。
君不見屈大夫紉蘭而發諫，君不見賈太傅忌鵩而愁吟。
君不見四皓避秦峨峨戀商嶺，君不見二疎辭漢飄飄歸故林。
胡爲乎冒進貪名踐危途與傾轍，胡爲乎怙權恃寵顧華飾與彫簪。
吾所以思抗跡忘機用虛無爲師範，吾所以思去奢滅慾保道德爲規箴。
不能勞神傚蘇子張生兮於時而縱辯，不能勞神傚楊朱墨翟兮揮涕以沾襟。